Document ID: /fineweb-2-swissfilter-quality_10-filterrobots/filtered/05601.jsonl.gz/62

U konstelaciji snaga sa Marćinom Gortatom i Mortezilom Herelom kao konkurentima na petici, srpski centar je imao vrlo malu minutažu, posebno u januaru mesecu (na više od 50 odsto mečeva nije ni ulazio u igru), tako da se i mogao naslutiti epilog koji se desio u noći između utorka i srede. Treći put u NBA karijeri Marjanović je promenio klub i u trejdu Klipersa i Filadelfije, zajedno sa prijateljem Tobajasom Herisom i Majkom Skotom stigao u Sikserse, dok su se u Los Anđeles preselili ruki Lendri Šamet (odličan šuter), Vilson Čendler i Majk Muskala, a pritom je franšiza iz Zapadne konferencije dobila i „pikove“ prve runde drafta 2020. i 2021. godine.
Marjanović će tako završnu, treću godinu ugovora vrednog 21 milion dolara izvesno završiti na Istoku gde je 2016. potpisao obavezujući sporazum sa Detroit Pistonsima, u čije je redove došao iz San Antonija, prvog kluba u svojoj NBA karijeri.
Olakšavajuća okolnost jeste i preseljenje Tobajasa Herisa, jednog od njegovih najboljih drugova iz Los Anđelesa, kao i činjenica da su Siksersi veoma tanki na mestu centra, zapravo u celoj centarskoj liniji. U Filadelfiji su se očigledno preračunali u prethodnom trejdu kada su za DŽimija Batlersa iz Minesote dali Darija Šarića i Roberta Konvigtona.
Eksperiment sa iskusnim Vilsonom Čendelerom na četvorci očigledno nije uspeo, kao i pokušaj Breta Brauna da od Majka Muskale napravi krilnog centra koji će šutem za tri širiti igru. Žoel Embid je praktično ostao usamljen na petici, bez adekvatne pomoći unutar reketa što se dobrano odrazilo i na rezultate. Iako je Filadelfija bila projektovana na jedno od prva dva mesta na Istoku, trenutnim skorom 34-20 nalazi se tek na petoj poziciji, potencijalno bez prednosti domaćeg terena u prvoj rundi plej-ofa.
Od dolaska DŽimija Batlera, tačnije odlazaka Šarića i Konatona Siksersi su samo jednom uspeli da vežu više od tri pobede (ukupno četiri). Osim Embida, Marjanović će jedinu konkurenciju na petici imati u prekaljenom Amariju DŽonsonu, koji ove sezone ima limitiranu minutažu kod trenera Brauna. Vrlo je moguće da bivši košarkaš Crvene zvezde dobije veću minutažu u poređenju sa ulogom koju je imao u Klipersima, pogotovo jer Siksersi neguju igru na niskom postu. U takmičarskoj 2018/19, Bobi je nastupao na 36 mečeva i prosečno je na parketu provodio 10,4 minuta, uz 6,7 poena po utakmici.